Sagrada Família

Sagrada Família (kat. Basílica i Temple Expiatori de la Sagrada Família, esp. Basílica y Templo Expiatorio de la Sagrada Familia) on Antoni Gaudín suunnittelema katolinen basilika Barcelonan Eixamplen kaupunginosassa. Kirkon nimi merkitsee ”pyhää perhettä”. Kirkko on kuuluisa orgaanisista muodoistaan, jotka yhdistyvät uusgoottilaiseen arkkitehtuuriin. Sagrada Família on maailman korkein kirkko. Sen keskustorni on 172,5 metriä korkea. Pyhäkön rakennustyöt aloitettiin vuonna 1882, mutta vuotta myöhemmin Antoni Gaudí sai vastuun suunnittelusta ja uudisti täysin rakennuksen alkuperäiset piirustukset. Arkkitehti suunnitteli kirkkoa 40 vuoden ajan. Keskeneräinen Sagrada Família vihittiin käyttöön vuonna 2010. Kirkon keskustorni valmistui vuonna 2026. Kirkon julkisivun ja joidenkin yksityiskohtien rakennustyöt jatkuvat. Historia Pyhäkön rakennustyöt aloitettiin vuonna 1882 arkkitehti Francisco de Paula del Villar y Lozanon johdolla, mutta vuotta myöhemmin Antoni Gaudí sai vastuun suunnittelusta ja uudisti täysin rakennuksen alkuperäiset piirustukset. Arkkitehti suunnitteli kirkkoa 40 vuoden ajan. Tänä aikana rakennushanke kasvoi jatkuvasti suuremmaksi ja monimutkaisemmaksi. Gaudí muutti lopulta kirkon työpajaan ja eli siellä erakoituneena viimeiset elinvuotensa. Gaudí haudattiin kirkon kryptaan vuonna 1926. Arkkitehti jätti jälkeensä monimutkaisia piirustuksia, joiden pohjalta rakentamista jatkettiin. Espanjan sisällissota 1930-luvun lopulla keskeytti rakennustyöt. Anarkistit rikkoivat kirkon työpajassa olleet mallit. Rakennustyöt aloitettiin uudelleen vuonna 1957, vaikka monet pitivät hanketta mahdottomana. Kirkon sodan aikana saamat vauriot pystyttiin korjaamaan helpommin kuin monet muut Barcelonan rakennuksiin kohdistuneet tuhot. Keskeneräisyydestä huolimatta Sagrada Famíliasta muodostui yksi kaupungin tärkeimmistä nähtävyyksistä, ja siellä käy vuosittain miljoonia ihmisiä. Se on Gaudín suurin suunnittelutyö ja katalonialaisen modernismin tärkeimpiä saavutuksia. Modernien työtapojen ja tietokonepohjaisen suunnittelun ansiosta työ nopeutui, vaikka sen alun perin ajateltiin vievän vuosisatoja entisaikojen katedraalien tapaan. Gaudín kuollessa vasta yksi torni oli valmiina. 1970-luvun lopulla valmiina oli kahdeksan tornia. Vuonna 2010 valmiina olivat kaksi portaalia, krypta ja keskilaiva. Keskeneräinen Sagrada Família vihittiin käyttöön vuonna 2010. Vihkimisen suoritti paavi Benedictus XVI. Vuonna 2019 ilmoitettiin, että Sagrada Família on saanut rakennusluvan töiden loppuun saattamiseen. Vuonna 2024 ilmoitettiin kirkon valmistuvan vuonna 2026. Sagrada Famílian keskustorni valmistui 20. helmikuuta 2026. Vuonna 2026 Gaudín kuolemasta oli kulunut sata vuotta ja rakentamisen aloittamisesta 144 vuotta. Kirkon julkisivun ja joidenkin yksityiskohtien rakennustyöt jatkuvat. Arkkitehtuuri Rakennus on hyvin symbolinen ja täynnä pieniä värikkäitä yksityiskohtia, joihin Gaudí otti vaikutteita luonnosta. Tunnusomaisinta rakennukselle ovat sen korkeat tornit. Korkein torni on 172,5-metrinen. Torneja on kahdeksantoista, joista kaksitoista apostoleille, neljä evankelistoille, yksi Marialle ja yksi Kristukselle. Lokakuussa 2025 Sagrada Famíliasta tuli maailman korkein kirkko, kun sen keskustornin korkeus nousi 162,91 metriin eli reilun metrin korkeammaksi kuin Ulmin tuomiokirkko. Rakennuksessa on kolme portaalia eli sisäänkäyntiä, jotka on koristeltu muun muassa ristiinnaulittua Jeesusta sekä muita raamatullisia henkilöitä esittävin veistoksin. Eteläinen sisäänkäynti on nimeltään Glòria (kunnia), läntinen Passió (Kristuksen kärsimys) ja itäinen Naixement (syntymä). Rakennuksen arkkitehtuuri on jakanut mielipiteitä. 1920-luvulla arkkitehti Louis Sullivan kutsui Sagrada Famíliaa aikansa rakennustaiteen suurimmaksi saavutukseksi. Taiteilija Salvador Dalí ylisti rakennuksen ”ainutlaatuisen luovaa huonoa makua”. Kirjailija George Orwell sanoi kirkkoa yhdeksi maailman rumimmista rakennuksista. Lähteet Guías Visuales El País-Aguilar: "España", Santillana Ediciones Generales, S. L., Madrid 2003. Kotkamaa, Anni & Hilkka: Puolivalmis Sagrada Família vetää miljoonayleisön. Matkalehti 9/2010, s. 16–17. Toman, Rolf (toim.): Cataluña – Arquitectura, arte, paisaje. Könemann Verlagsgesellschaft mbH, Köln 2001. Viitteet Aiheesta muualla Kuvia tai muita tiedostoja aiheesta Sagrada Família Wikimedia Commonsissa Kotisivut. (englanniksi) Sagrada Familia on maailman omaperäisin kirkko. Kaleva 13.4.2006 (STT, DPA). Gaudín mestariteos. National Geographic 20.12.2010.